32012R0090
L 031/1
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 90/2012
od 2. veljače 2012.
o izmjeni Uredbe (EZ) br. 736/2006 o metodama rada Europske agencije za sigurnost zračnoga prometa prilikom obavljanja inspekcijskog nadzora u području standardizacije
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1), a posebno njezin članak 24. stavak 5.,
budući da:
(1)
Uredbom Komisije (EZ) br. 736/2006 (2) utvrđuju se načini rada Europske agencije za sigurnost zračnog prometa (dalje u tekstu: „Agencija”) pri obavljanju inspekcijskih nadzora u području standardizacije, u skladu s člankom 24. stavkom 5. Uredbe (EZ) br. 216/2008. Uredba (EZ) br. 736/2006 donesena je u vrijeme kad je područje primjene Uredbe (EZ) br. 1592/2002 Europskog parlamenta i Vijeća (3) bilo ograničeno na početnu i kontinuiranu plovidbenost.
(2)
Od tada je Uredba (EZ) br. 216/2008 zamijenila Uredbu (EZ) br. 1592/2002 i dvaput proširila njezino područje primjene, prvo da bi uključila posadu zrakoplova, operacije zrakoplova i drugo da bi uključila upravljanje zračnog prometa i usluge navigacijskih služba zračnog prometa (ATM/ANS) te sigurnost zračnih luka. Komisija je donijela više provedbenih propisa koji odgovaraju tim novim područjima nadležnosti.
(3)
Uredbom Komisije (EZ) br. 1702/2003 (4) već su utvrđena provedbena pravila za certifikaciju zrakoplova i srodnih proizvoda, dijelova i uređaja u vezi s plovidbenosti i okolišem, te za certifikaciju projektnih i proizvodnih organizacija uključujući tehničke zahtjeve i upravne postupke da se osigura zadovoljavajuća provedba od strane nadležnih tijela država članica.
(4)
Uredbom Komisije (EZ) br. 2042/2003 (5) utvrđuju se provedbena pravila za kontinuiranu plovidbenost zrakoplova i aeronautičkih proizvoda, dijelova i uređaja i za priznavanje organizacija i osoblja koje se bavi tim zadaćama te uključuju tehnički zahtjevi kao i upravni postupci da se osigura zadovoljavajuća provedba od strane nadležnih tijela država članica.
(5)
Uredbom Komisije (EU) No 805/2011 (6) utvrđuju se detaljna pravila za dozvole kontrolora zračnog prometa i određene certifikate te uključuju tehnički zahtjevi kao i upravni postupci da se osigura zadovoljavajuća provedba od strane nadležnih tijela država članica.
(6)
Uredbom Komisije (EU) No 1178/2011 (7) utvrđuju se tehnički zahtjevi i upravni postupci povezani s posadom zrakoplova u civilnom zrakoplovstvu da se osigura zadovoljavajuća provedba od strane nadležnih tijela država članica.
(7)
Provedbena uredba Komisije (EU) br. 1034/2011 (8) utvrđuje upravne postupke za sigurnosni nadzor nad upravljanjem zračnog prometa i uslugama navigacijskih služba zračnog prometa da se osigura zadovoljavajuća provedba od strane nadležnih tijela država članica, zajedničkih zahtjeva za osiguranje usluga navigacijskih služba zračnog prometa utvrđenih Provedbenom uredbom Komisije (EU) br. 1035/2011 (9).
(8)
Uredba Vijeća (EEZ) br. 3922/91 (10), kako je izmijenjena Uredbom Komisije (EZ) br. 859/2008 (11), utvrđuje zajedničke tehničke zahtjeve primjenjive na komercijalne prijevoze zrakoplovom i upravne postupke da se osigura zadovoljavajuća provedba od strane nadležnih tijela država članica, koji su primjenjivi sve dok važe provedbena pravila u području zračnih operacija.
(9)
Direktiva 2004/36/EZ Europskog parlamenta i Vijeća (12) o sigurnosti zrakoplova trećih zemalja koji koriste zračne luke Zajednice, kako je izmijenjena Direktivom Komisije 2008/49/EZ (13) utvrdila je postupke za pregled takvih zrakoplova na stajanci (SAFA) od strane država članica, koji su primjenjivi sve dok se primjenjuju provedbena pravila u području pregleda na stajanci.
(10)
Za praćenje primjene tih provedbenih pravila od strane nadležnih tijela država članica, potrebno je odmah proširiti područje primjene postojećih metoda rada Agencije za obavljanje inspekcijskog nadzora u području standardizacije na nova područja izdavanja licencija članovima posade, zračnih operacija, dozvola kontrolora zračnog prometa te osiguranja ATM/ANS-a.
(11)
Uredbu (EZ) br. 736/2006 treba stoga na odgovarajući način izmijeniti.
(12)
Mjere predviđene ovom Uredbom u skladu su s mišljenjem Odbora osnovanog na temelju članka 65. Uredbe (EZ) br. 216/2008,
DONIJELA JE OVU UREDBU:
Članak 1.
U članku 3. Uredbe (EZ) br. 736/2006 stavak 1. zamjenjuje se sljedećim:
„1. S ciljem osiguranja usklađenosti sa zahtjevima Uredbe (EZ) br. 216/2008 i njezinim provedbenim pravilima u području početne i kontinuirane plovidbenosti, zračnih operacija, pregleda na stajanci, posada zrakoplova, kontrolora zračnog prometa te upravljanja zračnog prometa i usluga navigacijskih služba zračnog prometa, Agencija provodi inspekcijske nadzore nadležnih tijela država članica i o tom sastavlja izvješće.”
Članak 2.
Agencija najkasnije jedan mjesec od stupanja na snagu ove Uredbe izmjenjuje postupke rada u skladu s ovom Uredbom.
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. veljače 2012.